L'article 55 k) de la Llei 18/2009, del 22 d'octubre, de salut pública, en la redacció que dona el Decret llei 27/2020, de 13 de juliol, publicat en el DOGC núm. 8176, de 14 de juliol de 2020, disposa que, en situacions de pandèmia declarades per les autoritats competents, les autoritats sanitàries poden adoptar mesures de limitació de l'activitat, del desplaçament de les persones i la prestació de serveis en determinats àmbits territorials previstes en l'annex 3, d'acord amb el que disposa l'article 55 bis.
D'acord amb aquestes previsions legals, i sobre la base de l'informe emès el 28 de juliol de 2020 pel director de l'Agència de Salut Pública de Catalunya, mitjançant la Resolució SLT/1905/2020, de 28 de juliol, es va prohibir el consum compartit de begudes alcohòliques en la via pública i la resta d'espais oberts al públic, a excepció del consum que es dugui a terme en locals o espais autoritzats per la llicència corresponent.
En data 10 d'agost de 2020, el sub-director general de Drogodependències de la Secretaria de Salut Pública, exercint les funcions de suplència, per absència, del director de l'Agència de Salut Pública de Catalunya, en virtut de la Resolució de la consellera de Salut de data 3 d'agost de 2020, ha emès un nou informe, en el qual preveu els aspectes assistencials a proposta del Servei Català de la Salut i els aspectes epidemiològics i de salut pública a proposta de la mateixa Agència, acredita la situació actual de risc de contagi, la situació de control de la pandèmia, la suficiència de les mesures i justifica el manteniment de les condicions que van motivar l'adopció de la prohibició establerta a la Resolució SLT/1905/2020, de 28 de juliol, esmentada, per un nou període de 15 dies.
Sobre la base de l'informe esmentat, es considera procedent prorrogar, per a tot el territori de Catalunya, la prohibició del consum compartit de begudes alcohòliques en la via pública i la resta d'espais oberts al públic, a excepció del consum que es dugui a terme en locals o espais autoritzats per la llicència corresponent.
Per tot el que s'ha exposat, d'acord amb les decisions adoptades pels òrgans de govern del Pla d'actuació del PROCICAT per a emergències associades a malalties transmissibles emergents amb un potencial alt de risc, en el marc de la Llei orgànica 3/1986, de 14 d'abril, de mesures especials en matèria de salut pública i de la Llei 18/2009, del 22 d'octubre, de salut pública, i en ús de l'habilitació que em confereix l'article 5 del Decret 63/2020, de 18 de juny, del president de la Generalitat de Catalunya, de la nova governança de l'emergència sanitària provocada per la COVID-19 i inici de l'etapa de la represa al territori de Catalunya,
Mitjançant aquesta Resolució es prorroguen les mesures especials en matèria de consum de begudes alcohòliques següents:
En defecte de l'ordenança municipal específica que ho reguli, es prohibeix, per raons de salut pública, a tot el territori de Catalunya, el consum compartit de begudes alcohòliques a la via pública i la resta d'espais oberts al públic.
Aquesta prohibició no afecta el consum en locals o espais autoritzats per la llicència corresponent.
-2 Inspecció i règim sancionador
Correspon als ajuntaments inclosos en l'àmbit territorial i a l'Administració de la Generalitat de Catalunya, en l'àmbit de les seves competències, les funcions de vigilància, inspecció i control de les mesures establertes en aquesta Resolució.
L'incompliment de la mesura recollida en aquesta Resolució és objecte de règim sancionador, d'acord amb el Decret llei 30/2020, de 4 d'agost, pel qual s'estableix el règim sancionador específic per l'incompliment de les mesures de prevenció i contenció sanitàries per fer front a la crisi sanitària provocada per la COVID-19.
S'han d'emetre informes periòdics dels efectes de les mesures.
Aquesta Resolució entra en vigor en la data de la publicació al DOGC.